André Le Troquer

André Le Troquer (1884-1963) a oa ur politikour sokialour gall, bet kannad etre 1936 ha 1958, ezel eus gouarnamant de Gaulle e Alger e-pad an Eil Brezel-bed, ezel eus gouarnamantoù ar pevare Republik ha prezidant ar Vodadenn Vroadel e 1954-1955 ha e 1955-1958. Lakaet e voe un termen d'e vuhez politikel abalamour d'un droukskouer pedofiliezh anvet Afer ar baledoù roz e 1959.

 Buhez 

 Yaouankiz 
Ganet e oa André Le Troquer e Pariz d'ar 27 a viz Here 1884  ; mab nemetañ ur wiskerez eus Plian e oa. N'eo ket anavezet e dad. 

Skoliad donezonet ha yalc'hadour e oa. Dont a reas da vezañ alvokad e Pariz. En em engouestlañ a reas d'an oad a 18 vloaz er politikerezh, en emsav sokialour.

 Brezel-bed Kentañ 
Evel soudard ez eas d'ar brezel e miz Eost 1914. Distreiñ a reas muturniet, gant un dorn nebeutoc'h. Eno e reas anaoudegezh ivez gant Marcel Cachin a oa eveltañ a orin eus bro Oueloù 1959 : André Le Troquer et l'affaire des "Ballets roses", Affaires sensibles, France Inter, 19 a viz Even 2020..

 Buhez politikel 
E 1920, e-pad kendalc'h Tours an SFIO, dibab a reas mont gant ar sokialourien da-heul Léon Blum. Goude meur a daol-esae e teuas a-benn da vezañ dilennet er Vodadenn Vroadel e miz Mae 1936 evel kannad Pariz.

 Eil Brezel-bed 
E-pad an Eil Brezel-bed e kuitas an tiriad gall kerkent hag an 20 a viz Even 1940 war vourzh al lestr Massilia, war-zu Casablanca ; beajiñ a reas gant e verc'h Colette, a oa dimezet da Edgar Pisani.

Distreiñ a reas da Frañs dre guzh evit adaozañ ar strollad sokialour. Alvokad Léon Blum e voe etre miz C'hwevrer ha miz Ebrel 1942 e-pad e brosez e Riom. Kuzhat a reas e Frañs adarre. Adalek miz Mae 1943 e tileurias an SFIO e Kuzul broadel ar Rezistañs prezidet gant Jean Moulin. Mont a reas goude da Londrez ha da Alger e-lec'h ma voe anvet Komiser ar Brezel hag an Aer (komiser a dalveze kement ha ministr) e miz Du 1943.
E-kichen de Gaulle war bali ar Champs-Elysées e oa d'ar 26 a viz Eost pa voe lidet dieubidigezh Pariz. 

Da vare Dieubidigezh Bro-C'hall e voe anvet da vinistr e gouarnamantoù disheñvel : dindan aotrouniezh Charles de Gaulle, Félix GouinFélix Gouin a oa bet alvokad gantañ e prosez Léon Blum e 1942 e Riom. ha Léon Blum.

 Pevare Republik 
Adkavout a reas e sez kannad e miz Here 1945. Mirout a reas anezhañ e-pad holl brantad ar Pevare Republik, da lavaret eo betek miz Kerzu 1958.

E miz Kerzu 1953 e voe prezidant etretant Kendalc'h Versailhez, pa voe dilennet  René Coty da brezidant ar Republik ; ur roll a bouez en devoa bet Le Troquer oc'h enebiñ ouzh Roger Laniel, a oa er penn a-raok hag a oa bet asambles gantañ ezel eus Kuzul broadel ar Rezistañs. Kerkent goude e voe dilennet da brezidant ar Vodadenn Vroadel. Seveniñ a rae e gargoù gant aotrouniezh ha gant ul lusk hag a blije da nebeut-tre a dud hervez al lec'hienn Le Maitron.

E miz Mae 1958 e klaskas enebiñ ouzh distro Charles de Gaulle d'ar galloud.

Ezel e voe eus Bodadenn Vonreizhañ 1958, met e miz Kerzu e kollas e sez e dilennadeg miz Du 1958. Diouzhtu goude, e miz Genver 1959, e tarzhas Afer ar barrezoù roz, un droukskouer pedofiliezh. Kondaonet e voe. Soñjal a reer e oa bet un taol evit klozañ e vuhez politikel.

Mervel a reas e 1963 e Andilly (Val-d'Oise) Mort de M. André Le Troquer, Le Monde, 12/11/1963. Douaret eo e Pariz, er vered Père-Lachaise.

 Liammoù gant Breizh 
N'en deus james bevet e Breizh, koulskoude pa oa prezidant ar Vodadenn Vroadel e voe anavezet e 1957 evel prezidant Devezh ar brezhoneg, ur gest vras evit ar yezh aozet gant Emgleo BreizSkritell miret e Mirdi Breizh e Kemper..

 Daveoù 

 Liammoù diavaez 
 Pennad diwar-benn André Le Troquer, embannet gant Le Maitron.

Rummad:Ganedigezhioù 1884
Rummad:Marvioù 1963
Rummad:Politikourien Bro-C'hall
Rummad:Kannaded Bro-C'hall
Rummad:Sokialourien c'hall
Rummad:Prezidanted ar Vodadenn Vroadel (Bro-C'hall)